**TNM klasifikacija** – viena pagrindinių onkologijoje naudojamų sistemų, kuria aprašomas piktybinio naviko išplitimas ir nustatoma stadija, kuri yra esminis kriterijus parenkant gydymo taktiką. T reiškia patį naviką (angl. *tumor*), N – limfinius mazgus (angl. *node*), M – metastazes (angl. *metastasis*).

Klasifikacija
-------------

Išskiriama klinikinė ir patologinė klasifikacija, esminis skirtumas tarp abiejų yra histologinis (mikroskopinis) audinio ištyrimas ir patvirtinimas. Esant abejonių dėl konkretaus T, N ar M parametro (neaiškūs tyrimų rezultatai, ribiniai duomenys) rekomenduojama pasirinkti žemesnę kategoriją (pavyzdžiui T1 vietoje T2).

### Klinikinė klasifikacija

Klinikinė klasifikacija nustatoma iki gydymo ir žymima raide c (cTNM). Ji remiasi paciento klinikinio ištyrimo (pavyzdžiui, apčiuopos), radiologinių tyrimų, endoskopinių tyrimų radiniais.

**T – pirminis navikas**

|  |  |
| --- | --- |
| Tx | Pirminis navikas neįvertinamas |
| T0 | Pirminio naviko nėra |
| Tis | Pirminis navikas *in situ* |
| T1-4 | Pirminio naviko dydis ir vietinis išplitimas, nuo mažiausio (T1) iki didžiausio (T4) |

**N – regioniniai limfiniai mazgai**

|  |  |
| --- | --- |
| Nx | Regioniniai limfiniai mazgai neįvertinami |
| N0 | Regioniniai limfmazgiai nepažeisti |
| N1-3 | Regioniniai limfmazgiai nuo artimiausių (N1) iki tolimiausių (N3) |

Tiesioginis naviko peraugimas į regioninius limfinius mazgus aprašomas kaip metastazė. Metastazės į tolimuosius limfinius mazgus už regioninių priskiriamos M kategorijai.

**M – tolimosios metastazės**

|  |  |
| --- | --- |
| Mx | Tolimosios metastazės neįvertinamos |
| M0 | Nėra tolimųjų metastazių |
| M1 | Tolimosios metastazės |

Aprašant M stadiją skliausteliuose nurodomas sutartinis metastazės vietos ar organo sutrumpinimas:

* Plaučiai: PUL
* Kaulai: OSS
* Kepenys: HEP
* Galvos smegenys: BRA
* Limfiniai mazgai (ne regioniniai): LYM
* Kaulų čiulpai: MAR
* Pleura: PLE
* Pilvaplėvė: PER
* Antinksčiai: ADR
* Oda: SKI

### Patologinė klasifikacija

Patologinė klasifikacija, žymima raide p (pTNM), remiasi pašalinto pirminio naviko makroskopinio ir mikroskopinio tyrimo radiniais. Patologinei limfinių mazgų (N) stadijai nustatyti reikalinga jų biopsija arba chirurginis pašalinimas, metastazių stadijai taip pat teoriškai indikuotina biopsija ir histologinis patvirtinimas, kas medicinos praktikoje nėra atliekama.

T, N ir M apibrėžimai patologinėje klasifikacijoje atitinka klinikinėje klasifikacijoje pateiktus apibrėžimus, tačiau visi aprašomi kriterijai (pirminis navikas, limfiniai mazgai, metastazės) turi būti ištirti mikroskopu.

Papildomai patologinėje klasifikacijoje aprašomas naviko **diferenciacijos laipsnis** (ląstelių brandumas), žymimas raide G (angl. *grading*):

* Gx: diferenciacijos laipsnis negali būti nustatytas
* G1: gerai diferencijuotas navikas
* G2: vidutinės diferenciacijos navikas
* G3: blogai diferencijuotas navikas
* G4: nediferencijuotas navikas

Papildomi kriterijai ir žymenys
-------------------------------

Paprastai naviko stadija aprašoma prieš pradedant gydymą, tačiau kai kuriais atvejais stadija nustatoma jau po gydymo. Pavyzdžiui, vietiškai išplitę tiesiosios žarnos navikai operuojami po gydymo kurso radioterapija ir chemoterapija. Siekiant aprašyti tokius atvejus naudojamas koeficientas ***y***. Pavyzdžiui, diagnozės metu kompiuterinės tomografijos tyrimu nustatyta tiesiosios žarnos vėžio stadija gali būti cT3cN2cM0, o po radioterapijos ir chemoterapijos atlikus operaciją pooperacinė stadija galėtų būti aprašyta šitaip: ypT2pN1pM0.

Vėžio recidyvas (atsinaujinimas) žymimas raide ***r***.

Jei stadija nustatoma autopsijos metu, vartojamas koeficientas ***a***.

Koeficientas ***m*** naudojamas aprašant daug pirminių navikų viename organe, pavyzdžiui kepenų vėžys, nustatytas pilvo organų echoskopijos tyrimu, kai kepenyse randama daug naviko židinių: mcT3N0M0.

Šaltiniai
---------

1. ↑  Wittekind et al. TNM Klassifikation maligner Tumoren. 6th Edition, Springer 2002


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Ž • A • RAuglys, neoplazma, vėžys, onkologija, kraujo vėžys |
| --- |
|  |
| Piktybiniai ir gerybiniai navikai | 

|  |  |
| --- | --- |
| Nepiktybiniai audinio pakitimai | 
Hiperplazija · Cista · Pseudocista · Hamartoma |
|  |
| Piktybiniai audinio pakitimai | 
Displazija · Metaplazija · Karcinoma in situ · Vėžys · Metastazė |
|  |
| Topografija | 
Kaklas, gerklė (burna, nosiaryklė) · Virškinimo sistema · Kvėpavimo sistema · Kaulai · Oda · Kraujas · Limfinė sistema · Šlapimo sistema · Lyties organai · Nervų sistema · Endokrininė sistema |
|  |
| Histologija | 
Karcinoma · Sarkoma · Limfoma · Papiloma · Adenoma |
|  |
| Kita informacija | 
Ikivėžinės būklės · Paraneoplastiniai sindromai · B simptomai |

 |
|  |
| Vėžio stadijos | 
TNM · Ann Arbor · Glisono gradavimo sistema · Tarptautinis prognozės indeksas |
|  |
| Kancerogenezė | 
Vėžio savybės · Kancerogeninė medžiaga · Naviko supresoriniai genai/Onkogenai · Onkovirusas · Onkogeninės baktterijos |
|  |
| Įvairūs | 
Priešvėžiniai vaistai · Onkologinės ligos · Vėžio istorija · ECOG funkcinė būklė |

 |